Shavkat Mirziyoyev bir guruh o‘zbekistonliklarga davlat mukofotlarini topshirdi

Mustaqillikning 27 yilligi arafasida mamlakatni har tomonlama rivojlantirishga katta hissa qo‘shgan, o‘z sohalarida yuqori natijalarga erishgan bir guruh yurtdoshlar faxriy unvonlar, orden va medallar bilan taqdirlangan edi. “O‘zbekiston” xalqaro anjumanlar saroyida 31-avgust kuni ana shu yuksak mukofotlarni topshirish marosimi bo‘ldi. Bu haqda Prezident matbuot xizmati xabar berdi.

Shavkat Mirziyoyev yig‘ilganlarni Mustaqillik bayrami, davlat mukofotlariga sazovor bo‘lgani bilan tabrikladi.
— Odamlarni rozi qilishni bugungi siyosatimizning bosh maqsadi, deb bilamiz. “O‘sish”, “rivojlanish” deganda faqat raqamlarga, miqdor ko‘rsatkichlariga emas, avvalo ular aholining kundalik hayotida, uyi va dasturxonida qanday namoyon bo‘layotganiga ustuvor ahamiyat qaratayapmiz, — dedi Prezident.
Turli sanalar va kasb bayramlari munosabati bilan o‘nlab fidoyi insonlar davlatning yuksak mukofotlari bilan taqdirlanmoqda. Joriy yilning o‘tgan davrida turli sanalar munosabati bilan 320 kishi faxriy unvonlar, orden va medallar bilan taqdirlandi. Bayram arafasida ularning safiga yana 321 kishi qo‘shildi.

Prezident bir guruh o‘zbekistonliklarga davlat mukofotlarini tantanali ravishda topshirdi.
— Men sizlarning ko‘pchiligingizni yaqindan taniyman. Har biringizni o‘z mehnati, jonkuyarligi va tashabbuskorligi bilan barchaga o‘rnak bo‘layotgan hurmatli insonlar sifatida qadrlayman.
Barchangizga tilagim bitta: sizlar mana shunday yutuq va zafarlarni qo‘lga kiritishdan hech qachon charchamang. Biz esa sizlarga davlatimizning mana shunday yuksak mukofotlarini topshirishdan charchamaylik, — dedi Shavkat Mirziyoyev.